बि भिसिडिसिनि बिसायख’थियाव इउपिपिएल दोलोजों बिजेपि दोलोया लोगोयारि महरै बिसायख’थि गेलेनायनि बदल हारसिं गेलेगोन होननानैबो बुङो। बिदि खोथा होनायाव बिटिआरनि गासै बिजेपिनि मावथिफोरा सिरियै थागोनना ? गोसो होथावना दि थांनाय बिटिसि बिसायख’थिनि फोसावदिंनाय समाव आसामनि गोहो गोरा मन्थ्रि हेमन्त बिस्व शर्माया भिसिडिसिफोरखौ लानानैनो हाग्रामा महिलारी दैदेननाय बिपिएफ दोलोखौ सोंखारिदोंमोन आरो बिजेपि दोलोआ बिटिसिनि खुंथायाव फैनायनि उनावनो भिसिडिसिफोरखौ सिफायगोन होननानै रायजोनि सिगाङाव बुंदोंमोन। नाथाय बुरलुंबुथुर दैमानि दैयाव फोजाव हरनाय एबा सिफायनाया गोजाननि बाथ्रा। दा बि भिसिडिसिखौ लानानै दिनै बिजेपि आरो इउपिपिएल दोलोनि गेजेराव खुद्रिलायनाया जाजेननाया जोबोर खोनासंथाव जादों। बिदि बिजेपि आरो इउपिपिएल दोलोनि गेजेराव भिसिडिसि दानायखौ लानानै खुद्रिलायबाय थायोब्ला फैगौ बिधान सभा बिसायख’थियाव माबाफोर गाज्रि गोहोम गोग्लैनो हागौखौ बुंनो हायो आरो रायजो बिजेपिनि आफादगिरिनि बुरखायनाय बाथ्राखौ बिटिआरनि बिजेपिनि मावथिफोरा गनायनानै लागोनना ? जुदि बेखौ लानानै बोराब लायोब्ला बिटिआरआव बिजेपिनि गोहोमा लोरबां जानो बारा सम नांनाय नङा।